次韻和知府歐陽叔弼學士禱雨武侯祠
作者：鄒浩
朝代：宋

paragraphs: 盲風日日吹塵土，謾說有年歌自古。
紛紛機械空作勞，况乃象龍求致雨。
黄堂學士極憂心，忍復賓前事懸堵。
倘助豐穣能出雲，境內山川無不舉。
丞相威靈凛一方，遠矚祠宮途可取。
旌旗拂曉動長庚，彷彿飛雲趨兩府。
精神洞達金石開，此意豫應神已睹。
况公愛民如愛子，不以斯民供鼎俎。
居士庵中常默然，田里人人自安處。
他時刀劍倚市門，往往買牛耕草莽。
心絕多岐禮義生，和氣氤氲見眉宇。
惟天至聪下其耳，飽聽歡謠薦佳語。
故宜神力導休祥，不待牲醪集軒廡。
胡爲風旱久未寧，行矣斗柄将建午。
豈煩瑞祝更殷勤，禱處由來似尼父。
三分天下指掌間，頋此提封才一羽。
沛爲甘澤定不難，溝澮縱横互吞吐。
坐令百穀暗郊原，會見腰鐮分勤苦。
儒宮釡魚端欲生，自笑年來遽如許。
雖無高廩並坻京，猶得朝昏鳴食鼓。